  Майя Бывальцева Майя Бывальцева Удмуртиын та арня пумлы шуныт кариськоз. Но арня шорын -9 градусозь кезьытскылоз на. Со сярысь улосвыл Гидрометцентрлэн пресс-службаез ивортӥз. Удмуртие зор-котэн выль тулкым лыктэ. Соин валче зороз, йӧӟектӥсь зор усёз, уйин кот лымыен воштӥськоз. Сюресъёс вылын лымы вӧлдэт, йӧвалег кылдоз. 5-тӥ оштолэзе нуназе зор-кот ӧжытгес луоз. Уйин температура -6 градусозь лэзькоз, нуназе омыр +4 градусозь шунтӥськоз. Вирнуналэ, 6-тӥ оштолэзе, потон уе зор-кот усьыны кулэ ӧвӧл. Та уй арня понна тужгес кезьытэз луоз – температура -4…-9 градусозь лэзькоз. Нуназе +2…+7 градусозь шунытскоз, лымшор бере шундыпуксён палась ёросъёсын выльысь зоръёс кутскозы. Покчиарняе, 7-тӥ оштолэзе, потон уе быдэс шаерын зороз но лымыялоз, нуназе дырын-дырын кӧня ке зороз. Уйин 0…-5, нуназе +2…+7 градус возиськоз. Куд-ог интыосын тӧл секундскын 9-14 метрозь кужмояса пельтоз. Нырысь-валысь чакланъёсъя, удмуртарняе интыосын ӧжыт зороз. Температура шӧдскымон ӝутскоз: уйин -1…+4, нуназе +8…+13 градусозь. Шутэтскон нуналъёсы та вакытлы эсэпъёслэсь шунытгес луоз. Ватсалом, кылем шутэтскон нуналъёсы, 2-3 оштолэзе, Удмуртиысь толызьлы эсэплэн 28-70 процентэз зор-кот усиз. Лымы шобретлэн ӝуждалаез 7-13 сантиметрлы кулэсмиз, озьы ке но, азьвыл аръёс сярысь тросгес на. Арнянуналэ температура +7…+10 градусозь ӝутскылӥз. Сьӧлтаысь метеостанциын та ар понна нырысетӥт гудыръямез пусйизы. Тегъёс: куазь зор лымы тулыс Гидрометцентр Удмуртия  